1. ปัจจัยความเสี่ยง

ปัจจัยที่มีผลกระทบต่อการดำเนินธุรกิจของบริษัทฯ ทั้งทางตรงและทางอ้อม เช่น
ราคาน้ำมันในตลาดโลกที่ยังไม่นิ่งและมีแนวโน้มสูงขึ้น ปัญหาเกี่ยวการขาดแคลนของน้ำตาลทราย
ซึ่งส่งผลให้มีการปรับราคาในเดือนมีนาคม 2549 เป็นต้นมา ปัญหาความไม่สงบใน 3
จังหวัดชายแดนภาคใต้ รวมถึงความไม่แน่นอนทางการเมือง
ปัจจัยเหล่านี้ล้วนมีผลต่อความเชื่อมั่นของผู้บริโภค และต้นทุนการดำเนินธุรกิจของบริษัทฯ
ซึ่งสามารถประเมินได้ดังนี้

1.  ความเสี่ยงในประกอบธุรกิจ ผลกระทบจากการราคาน้ำมันเบนซินและดีเซล
    โดยเฉพาะเมื่อรัฐบาลได้ยกเลิกการพยุงราคาน้ำมันดีเซลแล้ว
    มีผลกระทบโดยตรงต่อต้นทุนการขนส่งและการจัดจำหน่ายสินค้าของบริษัทฯ
    และเป็นสาเหตุให้ราคาวัตถุดิบและบรรจุภัณฑ์หลายชนิดขยับตัวตามขึ้นด้วย เช่นขวดพลาสติคพีอีที
    กระป๋อง และฝาจุกจีบ นอกจากนี้วัตถุดิบหลักอื่นๆ โดยเฉพาะน้ำตาลทราย
    ที่มีการปรับราคาตัวสูงขึ้น
    หลังจากเผชิญปัญหาการผลผลิตตกต่ำในฤดูการผลิตที่ผ่านมารวมทั้งราคาน้ำตาลทรายในประเทศซึ่งต่ำกว่าราคาในตลาดโลก
    ทำให้มีเกิดการกักตุนและขาดแคลนน้ำตาลทรายในประเทศ
    เหล่านี้ล้วนเป็นผลทำให้ต้นทุนการผลิตถีบตัวสูงขึ้น
    เพื่อบรรเทาผลกระทบจากวิกฤตการณ์ดังกล่าว บริษัทฯได้เน้นการควบคุมต้นทุนและค่าใช้จ่าย
    ปรับเปลี่ยนวิธีการทำงาน
    ตลอดจนการเพิ่มประสิทธิภาพและผลผลิตในการทำงานในหน่วยงานต่าง ๆ อย่างใกล้ชิด เช่น
    การปรับเปลี่ยนแหล่งจัดซื้อวัตถุดิบ
    การเปลี่ยนระบบการจัดจำหน่ายโดยหันมาใช้ระบบการขายโดยการรับสั่งซื้อล่วงหน้า
    (Pre-sales) และการแต่งตั้งตัวแทนการจัดจำหน่ายในพื้นที่ห่างไกล
    เพื่อเพิ่มประสิทธิภาพและลดรายจ่ายด้านการขนส่งลง เป็นต้น

นอกจากผลกระทบจากราคาน้ำมันและวัตถุดิบแล้ว นโยบายของรัฐบาลในด้านการจัดเก็บภาษี
การควบคุมราคา การออกกฎข้อบังคับในการทำธุรกิจและอุตสาหกรรมต่าง ๆ
ก็เป็นปัจจัยเสี่ยงอีกประการหนึ่งที่มีผลต่อต้นทุนการผลิต ค่าใช้จ่าย การหารายได้ของบริษัทฯ
จากการปฏิบัติตามกฎข้อบังคับเหล่านั้นด้วย
ตัวอย่างของกฎระเบียบที่ทางราชการมีนโยบายจะออกใช้บังคับ
และมีผลอย่างยิ่งต่อต้นทุนการดำเนินงานของบริษัทฯ ได้แก่ การประกาศควบคุมน้ำหนักรถบรรทุก
การจำกัดการใช้น้ำบาดาล
ข้อบังคับของกองควบคุมอาหารและยาเกี่ยวกับฉลากและการแจ้งข้อมูลผลิตภัณฑ์
รวมถึงดำริที่จะมีการพิจารณาเพื่อจัดเก็บภาษีบรรจุภัณฑ์
หรือการเปลี่ยนแปลงวิธีการจัดเก็บภาษีสรรพสามิตเป็นต้น

กระแสการเปลี่ยนแปลงค่านิยมของผู้บริโภคก็เป็นปัจจัยอีกประการหนึ่งที่บริษัทฯ
ต้องคำนึงถึงในการดำเนินธุรกิจ
ปัจจุบันผู้บริโภคได้ให้ความใส่ใจในสุขภาพและเปลี่ยนพฤติกรรมการบริโภคจากการดื่มน้ำอัดลมไปเป็นเครื่องดื่มประเภทอื่น
ๆ เช่น น้ำผลไม้ ชาเขียว เครื่องดื่มเกลือแร่ หรือน้ำดื่มบริสุทธิ์เพิ่มมากขึ้น ซึ่งบริษัทฯ
ได้เล็งเห็นกระแสความเปลี่ยนแปลงดังกล่าวและได้ปรับเปลี่ยนกลยุทธ์เพื่อรองรับ โดยเป็นบริษัทแรก
ๆ ที่มีการผลิตและจำหน่ายเครื่องดื่มครบวงจร อันประกอบด้วย น้ำดื่มบริสุทธิ์ ชา เครื่องดื่มชูกำลัง
และเครื่องดื่มเกลือแร่ และตั้งแต่พฤศจิกายน 2548 ได้เริ่มเป็นผู้จัดจำหน่าย ชาเขียว “โออิชิ”
ให้กับบริษัท โออิชิ เทรดดิ้ง จำกัด

1.2 ความเสี่ยงเกี่ยวกับการผลิต
จากการที่อุตสาหกรรมผลิตเครื่องดื่มเป็นธุรกิจที่ต้องลงทุนสูงในการก่อสร้างโรงงาน
รวมทั้งเครื่องจักรอุปกรณ์ที่เกี่ยวข้องกับการผลิต
ซึ่งบริษัทฯจะต้องอาศัยยอดการผลิตที่ค่อนข้างสูงจึงจะถึงจุดคุ้มทุน
นอกจากนี้การที่เครื่องดื่มน้ำอัดลมเป็นสินค้าที่มีฤดูการจำหน่าย
โดยมียอดความต้องการสูงในช่วงฤดูร้อน
ฝ่ายบริหารจึงจำเป็นอย่างยิ่งที่จะต้องวางแผนการผลิตและการลงทุนในเครื่องจักรอุปกรณ์การผลิตอย่างระมัดระวัง
มิฉะนั้นจะประสบกับภาวะกำลังการผลิตไม่เพียงพอในช่วงฤดูร้อน
และมีกำลังผลิตเหลือเกินความต้องการในช่วงเวลาอื่น ๆ ได้

ปัจจัยสำคัญที่มีผลกระทบโดยตรงต่อการวางแผนการผลิตและการลงทุน
ได้แก่การเปลี่ยนแปลงแนวโน้มความต้องการของผู้บริโภคจากการบริโภคเครื่องดื่มชนิดคืนขวด
(returnable bottles) มาเป็นเครื่องดื่มประเภทไม่คืนขวด (non-returnable bottles)
รวมทั้งความต้องการในเครื่องดื่มที่มีขนาดบรรจุมากขึ้น
ซึ่งในปีที่ผ่านมามีแนวโน้มการเปลี่ยนแปลงการบริโภคเครื่องดื่มประเภทคืนขวดในขนาดที่ใหญ่ขึ้น คือ
ขวดแก้วขนาด 15 ออนซ์ และขวดพีอีทีขนาด 1.25 ลิตร การเปลี่ยนแปลงดังกล่าวเกิดขึ้นพร้อม ๆ
กับการขยายตัวของธุรกิจค้าส่งค้าปลีกรายใหญ่ ๆ และร้านค้าสะดวกซื้อ
ซึ่งมีส่วนเพิ่มการบริโภคเครื่องดื่มต่าง ๆ ในครัวเรือนมากขึ้น
การเปลี่ยนแปลงแนวโน้มดังกล่าวเป็นเหตุให้อัตราการเติบโตของเครื่องดื่มในบรรจุภัณฑ์ที่มีปริมาตรบรรจุมากขึ้น
และบรรจุภัณฑ์ชนิดไม่ต้องคืนขวดเติบโตขึ้นอย่างรวดเร็ว
บริษัทฯได้ขยายการลงทุนเครื่องจักรผลิตสำหรับเครื่องดื่มในบรรจุภัณฑ์ชนิดดังกล่าวเพื่อตอบสนองความต้องการของผู้บริโภคที่เปลี่ยนไป
โดยได้เพิ่มเครื่องจักรเพื่อทำการผลิตสินค้าชนิดคืนขวดอีก 1 เครื่องที่โรงงานจังหวัดชลบุรี
เพื่อรองรับการขยายตัวของน้ำอัดลมที่บรรจุในขวดแก้วขนาด 15 ออนซ์
โดยเริ่มทำการติดตั้งเครื่องตั้งแต่ช่วงปลายปี 2546 และเริ่มทำการผลิตได้ในไตรมาสแรกของปี
2547

1.3 ความเสี่ยงด้านการบริหารและการจัดการ เนื่องจากการจัดจำหน่ายเครื่องดื่ม
และน้ำอัดลมโดยรวมยังเป็นการขายตรงให้กับลูกค้า และผู้บริโภคเป็นส่วนใหญ่
จึงต้องอาศัยความรวดเร็ว ความสม่ำเสมอในการให้บริการ
รวมทั้งการเสนอรายการสมนาคุณและผลตอบแทนสูงสุดกับลูกค้า
บริษัทฯจึงต้องเรียนรู้และเพิ่มทักษะในการบริหารธุรกิจสมัยใหม่เพื่อให้ทันกับการเปลี่ยนแปลงในตลาด
บริษัทฯต้องมีเครือข่ายการจัดจำหน่ายที่มีประสิทธิภาพ และมีพนักงานขายที่ขยันขันแข็ง มีความชำนาญ
และไหวพริบสูง การพัฒนาบุคลากร การรักษาบุคลากรในองค์กร
รวมทั้งการจูงใจให้พนักงานมีกำลังใจในการทำงาน จึงเป็นความท้าทายที่สำคัญอันหนึ่งของบริษัทฯ

นอกจากนี้ ความสำเร็จในธุรกิจของบริษัทฯยังต้องอาศัยการมีแผนงานที่แน่ชัด และฐานข้อมูลที่ถูกต้อง
รวดเร็ว และเพียงพอต่อการตัดสินใจของผู้บริหาร

4.  ความเสี่ยงทางด้านการเงิน

การให้สินเชื่อและการเรียกชำระหนี้ จากประสบการณ์ของบริษัทฯ
ถึงแม้ว่าประสิทธิภาพการควบคุมสินเชื่อ และเรียกชำระหนี้ของบริษัทฯจะอยู่ในระดับสูงน่าพอใจ
แต่จากสภาพเศรษฐกิจในปัจจุบัน
บริษัทฯยังคงมีความเสี่ยงในด้านการให้สินเชื่อและการเรียกชำระหนี้จากลูกค้าอยู่
ซึ่งบริษัทฯได้พยายามลดความเสี่ยงดังกล่าวด้วยนโยบายการให้สินเชื่อที่รัดกุม
มีการติดตามเร่งรัดการชำระหนี้จากลูกหนี้อย่างสม่ำเสมอของพนักงานเก็บเงิน
และการตรวจสอบดูแลอย่างใกล้ชิดจากฝ่ายบริหาร

เสถียรภาพของเงินบาทและความเสี่ยงจากอัตราแลกเปลี่ยน มีผลต่อต้นทุนของบริษัทฯ
ถึงแม้จะอยู่ในขอบเขตจำกัด เนื่องจากบริษัทฯ ไม่มีเงินกู้
หรือรายการค้าที่เป็นสกุลเงินตราต่างประเทศ
นอกจากนี้การซื้อวัตถุดิบและบรรจุภัณฑ์ส่วนใหญ่ยังเป็นการซื้อจากแหล่งภายในประเทศ
ความเสี่ยงจากอัตราแลกเปลี่ยนส่วนใหญ่จึงมีขอบเขตเฉพาะการซื้ออะไหล่และอุปกรณ์จากต่างประเทศ

ความเสี่ยงจากการไม่ปฏิบัติตามสัญญา ความเสี่ยงจากการที่คู่สัญญาไม่ปฏิบัติตามข้อกำหนดในสัญญา
หากเกิดขึ้นจะก่อให้เกิดความเสียหายแก่บริษัทฯ
แม้ว่าประสิทธิภาพการควบคุมสินเชื่อและเรียกชำระหนี้ของบริษัทจะอยู่ในระดับสูงน่าพอใจ
แต่จากภาวะของเศรษฐกิจในปัจจุบัน
บริษัทยังคงมีความเสี่ยงในด้านการให้สินเชื่อและการเรียกชำระเงินจากลูกหนี้อยู่
ซึ่งบริษัทได้พยายามลดความเสี่ยงดังกล่าวด้วยนโยบายการให้สินเชื่อที่รัดกุมมีการติดตามเร่งรัดการชำระหนี้จากลูกหนี้อย่างสม่ำเสมอ
รวมทั้งการตรวจสอบดูแลอย่างใกล้ชิดจากฝ่ายบริหาร สำหรับสินทรัพย์ทางการเงินที่แสดงในงบดุล
ราคาตามบัญชีของสินทรัพย์หลังจากหักค่าเผื่อหนี้สงสัยจะสูญถือเป็นมูลค่าสูงสุดของความเสี่ยงที่เกิดจากการไม่ปฏิบัติตามสัญญา

ความเสี่ยงจากอัตราดอกเบี้ย เงินกู้ยืมจากสถาบันการเงินในประเทศ
รวมทั้งเงินกู้จากผู้ถือหุ้นของบริษัทย่อย อาจได้รับผลกระทบจากอัตราดอกเบี้ยที่จะเปลี่ยนแปลงสูงขึ้น
อย่างไรก็ตามจากการประเมินภาวะดอกเบี้ยในท้องตลาดในปัจจุบัน
บริษัทฯคาดว่าการเปลี่ยนแปลงอัตราดอกเบี้ยดังกล่าวจะไม่มีผลกระทบต่อการดำเนินงานของบริษัทฯ
และบริษัทย่อยอย่างมีสาระสำคัญ